钦定古今图书集成/历象汇编/庶征典/第103卷 > 《汉书》 > 《五行志》
## 钦定古今图书集成/历象汇编/庶征典/第103卷 > 《汉书》 > 《五行志》

《传》曰：“视之不明，是谓不悊，厥咎舒，厥罚恒奥。”

视之不明，是谓不悊。悊，知也。《诗》云：“尔德不明，以亡陪
亡卿。不明尔德，以亡背亡仄。”言上不明，暗昧蔽惑，则
不能知善恶，亲近习，长同类，亡功者受赏，有罪者不
杀，百官废乱，失在舒缓，故其咎舒也。盛夏日长，暑以
养物，政弛缓，故其罚常奥也。

庶征之恒奥，刘向以为《春秋》亡冰也。小奥不书，无冰
然后书，举其大者也。京房《易传》曰：“禄不遂行兹谓欺，
厥咎奥，雨雪四至而温臣。安禄乐逸兹谓乱，奥而生
虫。知罪不诛兹谓舒，其奥，夏则暑杀人，冬则物华实。
重过不诛兹谓亡征，其咎当寒而奥六日也。”

《传》曰：“听之不聪，是谓不谋，厥咎急，厥罚恒寒。”

“听之不聪，是谓不谋。”言上偏听不聪，下情隔塞，则不
能谋虑利害，失在严急，故其咎急也。盛冬日短，寒以
杀物，政促迫，故其罚常寒也。

刘歆以为，大雨雪及未当雨雪而雨雪，及大雨雹、陨
霜杀菽草，皆常寒之罚也。刘向以为常雨属貌不恭。
京房《易传》曰：“有德遭险，兹谓逆命，厥异寒诛。过深当
奥而寒，尽六日，亦为雹。害正不诛，兹谓养贼，寒七十
二日，杀蜚禽。道人始去，兹谓伤，其寒物无霜而死，涌
水出。战不量敌，兹谓辱命，其寒虽雨，物不茂，闻善不
予”，厥咎聋。